
Larisa Toader și Cristina Țane la Cărturești Verona și la Grădina cu cărți: un weekend literar

Ne așteaptă un weekend literar cu două autoare de la Curtea Veche Publishing și Editura MATCA în fața publicului.

· La Cărturești Verona

Sâmbătă, 12 septembrie, de la ora 12.30, la Cărturești Verona, Curtea Veche Publishing lansează volumul pentru copii "Păstorul lupilor. Sânge de vârcolac" de Larisa Toader. 
Participă la lansare: Larisa Toader, Cristina Țane, Ovidiu Șimonca. Lansarea e gândită ca un dialog cu părinți și copii, cititorii interesați vor putea să descopere, să aibă cartea și să primească autografe de la autoare.  
"Păstorul lupilor. Sânge de vârcolac" este o poveste captivantă, inspirată din folclorul românesc, despre prietenie, familie și puterea de a-ți înfrunta propriile temeri. (din prezentarea editurii)
MESAJ DE LA LARISA TOADER PENTRU CITITORI: 
"Sunt convinsă că poveștile cu inspirație din mitologia românească vor continua să fascineze micii și marii cititori. "Păstorul lupilor. Sânge de vârcolac" exact asta face: combină într-un mod interesant și pe înțelesul copiilor tradiții culturale vechi cu limbajul și lumea modernă, aducându-le în prezent.  Cred că vom avea o sâmbătă minunată împreună, toți cei care iubim cărțile, fie ca suntem copii, părinți, bunici sau cititori cu suflet de copil."
· În Grădina cu cărți
Cristina Țane și Larisa Toader vor fi prezente în Grădina cu cărți, spațiu cultural-educativ în aer liber, în Piața Favorit din Drumul Taberei, București, eveniment organizat de Primăria sectorului 6. 
Cristina Țane, autoare MATCA, își va prezenta și va dialoga cu cititorii pe marginea volumului "iar sub stratul de zăpadă, furia" în Grădina cu cărți, duminică, 13 septembrie, de la ora 11.00. 
MESAJ DE LA CRISTINA ȚANE PENTRU CITITORI: 
"Locuiesc dintotdeauna în Drumul Taberei, aș putea spune că îl știu pe de rost și totuși nu încetează să mă surprindă. E plin de copii și de tineri, dar și de bătrâni nemuritori, tramvaie vechi și noi, arbori și pisici, astfel încât de multe ori, în timp ce lucram la povestirile din volumul "iar sub stratul de zăpadă, furia", am găsit pe străzile acestea și mai ales pe chipurile oamenilor cuvintele pe care le tot căutam. Piațeta Favorit are un loc aparte în inima mea și mă bucur să fiu acolo dumnică, în Grădina cu cărți"
Larisa Toader va fi în Grădina cu cărți duminică, 13 septembrie, de la ora 14.00, prezentându-și volumul "Păstorul lupilor. Sânge de vârcolac", urmat de un dialog cu cititorii copii și cititorii părinți.


CRISTINA ȚANE (n. 1989) a absolvit Colegiul Național Sfântul Sava, SNSPA – Comunicare și Relații Publice și UNATC – Actorie păpuși-marionete, unde are și un master în Teatru de Animație. În 2021 a urmat Cursul despre scris al Akademiei Zugzwang, susținut de Andrei Crăciun. A publicat poeme și proză scurtă în antologiile Zugzwang și Nes(u)puse, precum și în revistele Matca, Tribuna și online pe Nesemnate, Cod de poveste, Planeta Babel. A fost textier pentru canalul de YouTube Clopoțelul Magic – cântece și desene pentru copii. În prezent, e păpușar la Teatrul de Animație Țăndărică. Locuiește, iubește și scrie în Drumul Taberei.

LARISA TOADER este licențiată în Litere și are o experiență de peste douăzeci de ani în comunicare și relații publice. A debutat în literatura pentru copii în 2022 cu Fifi, o fantomă răsfățată și  Fascinantele aventuri ale micuțului Chițka. În scrierile sale, creează un univers în care se regăsesc toți cei cu suflet de copil. Emoțiile, magia și misterul se împletesc, combinându-se cu un limbaj vioi și actual, vesel și amuzant. Fie că râzi în hohote sau te emoționezi până la lacrimi, cărțile sale destind și oferă o stare de bine, transpunând pe oricine în lumea copilăriei fără griji, unde totul are un final fericit.  








